જુલાઈ ૨૦૧૫મા પ્રધાનમંત્રીએ ઈ.એસ.આઈસી-૨ નામનો કાર્યક્રમ જાહેર કર્યો તે હેઠળ આ કાયદા હેઠળ અપાતી આરોગ્ય સેવાઓમાં સુધારા કરવાની યોજના હતી. વડાપ્રધાને પોતાનાં સંબોધનમાં જાહેર કરેલું કે ઈ.એસ.આઈ.હોસ્પીટલમાં હવે રોજ ચાદર બદલવામાં આવશે અને રોજ જુદા રંગની ચાદર હશે જેથી ખબર પડે કે નક્કી કરેલા દિવસે નક્કી કરેલા રંગની ચાદર છે કે કેમ. આ જાહેરાતના બે-ત્રણ મહિના પછી વડોદરાની ઈ.એસ.આઈ.સીની સબ રીજીયોનલ ઓફિસમાં મળેલી સુવિધા સમાગમ બેઠકમાં મેં સ્થાનિક અધિકારીઓને પૂછ્યું કે આપણી (એટલે કે વડોદરાની) હોસ્પીટલમાં ચાદર રોજ બદલાવાનું શરુ થયું કે નહિ. તો કહે, એ નીયમ તો માત્ર કોર્પોરેશનની પોતાની હોસ્પિટલને જ લાગુ પડે છે. ગુજરાતમાં માત્ર અમદાવાદમાં બાપુનગર ખાતેની હોસ્પિટલ જ કોર્પોરેશનની છે બાકીની બધી ‘યોજનાની” એટલે કે રાજ્ય સરકાર સંચાલિત હોસ્પિટલો છે જ્યાં આ નિયમ લાગુ નથી. દેશમાં ઈ.એસ.આઈ.ની કુલ ૧૫૧ હોસ્પિટલ છે તે પૈકી ૩૬ કોર્પોરેશનની છે અને બાકીની રાજ્ય સરકારો દ્વારા સંચાલિત થાય છે. એટલે કે રોજ નવા રંગની કાદર બદલ્વાનું કામ આ ૩૬ હોસ્પીટલમાં જ થાય છે પણ પ્રચાર એવો કરે કે જાણે બધી હોસ્પિટલમાં એમ થતું હોય.